Беларускі асяродак у паўночным Лондане заўсёды быў асабліва мілым месцам для мяне і многіх беларусаў з усяго сьвету. З ім зьвязаныя імёны такіх слаўных людзей, як біскуп Чэслаў Сіповіч, як а. Леў Гарошка і, канечне ж, а. Аляксандар Надсан, які пакінуў нас зусім нядаўна. Гэтыя людзі, будучы дзесяцігоддзямі адарваныя ад Беларусі, штодзённа маліліся за яе, дбалі пра беларускую культуру і беларускую спадчыну на чужыне, каб, пранесшы яе праз ліхалецьце, перадаць адроджанай вольнай Бацькаўшчыне.